b'\n_START_ARTICLE_\nSir-Darja\n_START_SECTION_\nOsobine\n_START_PARAGRAPH_\nRijeka Sir-Darja nastaje spajanjem rijeka Narin (izvire u sredi\xc5\xa1njem dijelu gorja Tan\xc5\xa1an u Kirgistanu) i Kara-Darja (izvire u Ferganskom gorju, Isto\xc4\x8dni Uzbekistan). Svojom du\xc5\xbeinom od 2 206 km, od izvora Naryna duga je \xc4\x8dak 3078 km, Sir-Darja je najdu\xc5\xbea rijeka Sredi\xc5\xa1nje Azije, ali ima manje vode od Amu-Darje. Korito rijeke se osobito u donjem dijelu nije stalno, ve\xc4\x87 se mijenja stalnim nanosima velike koli\xc4\x8dine blata i razvo\xc4\x91enjem vode u brojne kanale za navodnjavanje koji se gube u pje\xc5\xa1\xc4\x8danom tlu._NEWLINE_Rijeka uglavnom te\xc4\x8de prema sjevero-zapadu, prvo te\xc4\x8de kroz Fergansku kotlinu, zatim presjeca Ferhatsko gorje, te potom te\xc4\x8de isto\xc4\x8dnim rubom pustinje Kyzylkum te se zatim ulijeva u Aralsko jezero. Rijeka od svog izvora te\xc4\x8de kroz dr\xc5\xbeave; Tad\xc5\xbeikistan, Uzbekistan i Kazahstan do uvira u Aralsko jezero. Rijeka nosi velike koli\xc4\x8dine naplavina i blata, osobito na u\xc5\xa1\xc4\x87u u Aralsko jezero (godi\xc5\xa1nje oko 12 milijuna tona) zbog tog se korito rijeke stalno uzdi\xc5\xbee, pa je okolni teren znatno ni\xc5\xbei. Delta Sir-Darje \xc5\xa1iri se u jezero brzinom od prosje\xc4\x8dno 50 metara na godinu._NEWLINE_Glavni pritoci Sir-Darje su rijeke Kassansaj, Soh, Isfara, Angren, \xc4\x8cir\xc4\x8dik i Arys._NEWLINE_Porje\xc4\x8dje rijeke obuhva\xc4\x87a 462.000 km\xc2\xb2. Sir-Darja za razliku od europskih rijeka, najve\xc4\x87u koli\xc4\x8dinu vode ima u toplom dijelu godine (najve\xc4\x87i dio zime je zamrznuta i bez zna\xc4\x8dajnih dotoka)._NEWLINE_Rijeka je plovna s prekidima od Aralskog jezera do grada Begovata. Na Sir-Darji le\xc5\xbee ve\xc4\x87i gradovi: Begovat, \xc4\x8cardara, Kzil-Orda, Bajkanur, Kazalinsk._NEWLINE_Na rijeci i njezinim pritokama izgra\xc4\x91eno je puno hidrocentrala, najve\xc4\x87e su; Farhod (u Uzbekistanu), Qayroqqum (u Tad\xc5\xbeikistanu) i Shardara (u Kazastanu) na Sir-Darji i hidroelektrane; Chorwoq na rijeci \xc4\x8cir\xc4\x8dik i Uchq\xc5\xadrghon na rijeci Naryn u Uzbekistanu. Brana Toktogul na rijeci Naryn izgra\xc4\x91ena 1970. godine i pove\xc4\x87ana 1980-ih regulira tijek rijeke._NEWLINE_Vrlo gust sustav kanala za navodnjavanje prote\xc5\xbee se du\xc5\xbe \xc4\x8ditavog toka rijeke(Veliki ferganski kanal, Veliki adi\xc5\xbeanski kanal, Sjeverni ferganski kanal i dr.), mnogi od ovih kanala izgra\xc4\x91eni su jo\xc5\xa1 u 18. stolje\xc4\x87u za uzbe\xc4\x8dkog kanata Kokand. Kori\xc5\xa1tenje voda Sir-Darje bilo je osobito intenzivno za sovjetske ere, naro\xc4\x8dito za navodnjavanje velikih planta\xc5\xbea pamuka, sve je to dovelo do smanjivanja vode rijeke - tako da za su\xc5\xa1nih godina gotovo ni\xc5\xa1ta nije dotjecalo do Aralskog jezera. To je pak uzrokovalo pove\xc4\x87anje saliniteta Aralskog jezera (ali i toksi\xc4\x8dnosti voda), smanjenja jezera i umiranja brojnih \xc5\xbeivotinjskih i biljnih vrsta u Aralskom jezeru i oko njega._NEWLINE_Vi\xc5\xa1e od 2,000.000 hektara zemlje i danas se navodnjava vodama rijeke Sir-Darje i njegovih pritoka.\n_START_SECTION_\nPovijest\n_START_PARAGRAPH_\nSir-Darja je najsjevernija to\xc4\x8dka dokle je dospjela vojska Aleksandra Makedonskog. Gr\xc4\x8dki povjesni\xc4\x8dari zabilje\xc5\xbeili su da je u regiji rijeke Sir-Darje 329. pr. Kr. osnovano naselje Aleksandrovih vojnika Alexandria Eschate (prevedeno: Posljednja Aleksandrija. Iz ovog naselja izrastao je dana\xc5\xa1nji Hu\xc4\x8dand u Tad\xc5\xbeikistanu. Ipak, vjerojatnije je da je naselje samo preimenovano, i mo\xc5\xbeda pove\xc4\x87ano na mjestu starijeg naselja Kiropolis, osnovanog od strane perzijskog kralja Kira Velikog.'